Man vas oor hy Zuma se vrou glo afpersPres. Zuma saam met sy vrou Nompumelelo. Foto: GCIS/SAPA Die verdagte het glo die week verskeie koerante gekontak en sensasionele bewerings gemaak oor Ntuli-Zuma, alom bekend as MaNtuli. Hy beweer onder meer dat hy oor ŉ tydperk van drie jaar betalings van nagenoeg R200 000 van MaNtuli ontvang het. Hy ontken verder dat hy MaNtuli probeer uitbuit en sê sy het hom gehuur om mynregte in die Demokratiese Republiek van die Kongo te verkry. Die verdagte beweer hy het inligting rakende MaNtuli se “hegte vriendskap” met haar voormalige lyfwag Phinda Thomo. Thomo het glo in 2009 selfmoord gepleeg. Die verdagte beweer egter daar was ŉ komplot om Thomo te vermoor. Daar is destyds beweer dat Thomo selfmoord gepleeg het nadat hy te hore gekom het dat ŉ koerant besig was met ŉ storie oor ŉ beweerde verhouding tussen hom en MaNtuli. Dit is nie die eerste keer dat MaNtuli om die verkeerde redes die koerantopskrifte haal nie. In 2010 is sy amper uit haar luukse huis in Durban geskop weens ŉ dispuut. MaNtuli is later “die dame uit die hel” gedoop nadat sy haar huiswerkers glo mishandel en uitgebuit het. Sy is ook al vroeër daarvan beskuldig dat sy Zuma verneuk het.